To 19-årige tyskere sidder fra i dag på anklagebænken i Retten i Flensborg tiltalt for mordforsøg, efter de angiveligt kastede en 46 kilo tung granitsten ned på motorvejen lige syd for grænsen en sen aften i maj i år.

Ifølge talsmanden for Landgericht Flensburg, Stefan Wolf, kan anklagen få alvorlige konsekvenser for de to unge mænd.

Men først skal retten tage stilling til, om de to unge mænd skal behandles ved en ungdomsdomstol eller en voksendomstol. Og det har afgørende betydning, fortæller han.

- Ved mord er dommen altid livsvarigt fængsel i Tyskland. Mordforsøg kan give en lempelse af straffen. Men ved en ungdomsdomstol er maksimumstraffen 10 år - i særligt grove tilfælde maksimalt 15 år, siger Stefan Wolf.

Læs også : TIDSLINJE: To teenagere tiltalt for mordforsøg efter stenkast fra motorvejsbro

Dansk kvinde blev hårdt kvæstet

Den 8. maj i år kastede de to unge mænd angiveligt en granitsten på størrelse med en fodbold ud over kanten fra en motorvejsbro syd for den dansk-tyske grænse.

En 58-årig dansk kvinde kørte under motorvejsbroen i det øjeblik, den tunge granitsten styrtede mod jorden. Stenen fløj gennem forruden af hendes bilen, ramte kvinden og fortsatte ud gennem bagruden.